Úradný vestník L 305 , 07/11/2002 S. 0057 - 0058



Rozhodnutie Komisie zo 6. novembra 2002, ktorým sa ustanovujú plány na zber vzoriek a diagnostické metódy na zistenie a potvrdenie prítomnosti chorôb mušlí bonamióza (Bonamia ostreae) a marteilióza (Marteilia refringens) (oznámené pod číslom dokumentu C(2002) 4327) (Text s významom pre EHP) (2002/878/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/67/EHS z 28. januára 1991 o veterinárnych podmienkach, ktorými sa riadi odbyt živočíchov a produktov akvakultúry [1], naposledy zmenenej a doplnenej smernicou 98/45/ES [2], najmä na jej článok 15, keďže: (1) S cieľom zohľadniť vývoj vedeckých poznatkov, praktické skúsenosti a medzinárodné usmernenia, plány a metódy stanovené v rozhodnutí Komisie 94/306/ES zo 16. mája 1994, ktorými sa ustanovujú plány na zber vzoriek a diagnostické metódy na zistenie a potvrdenie prítomnosti niektorých chorôb mušlí [3], sa musia aktualizovať. (2) Odborníci sa zhodli, že plány na zber vzoriek a diagnostické metódy ustanovené v poslednom vydaní diagnostickej príručky pre choroby vodných živočíchov Medzinárodného epizootického úradu (OIE) pokiaľ ide o bonamiózu (Bonamia ostreae) a marteiliózu (Marteilia refringens) a vzhľadom na abnormálny úhyn, sú odôvodnené. Z tohto dôvodu sa zber vzoriek a diagnostika týchto chorôb v súvislosti s uznaním povolených zón a fariem a na prieskum zásob, kde dochádza k abnormálnemu úhynu, musia vykonávať v súlade s tretím vydaním tejto príručky z roku 2000. (3) Rozhodnutie 94/306/ES preto musí byť zrušené a nahradené týmto rozhodnutím. (4) Na uplatnenie týchto nových požiadaviek by malo byť poskytnuté dostatočné časové obdobie. (5) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a Stáleho veterinárneho výboru, PRIJALA TOTO ROZHODNUTIE: Článok 1 Metódy na zber vzoriek a diagnostiku, ktoré sa majú vykonať na zistenie a potvrdenie bonamiózy (Bonamia ostreae) a marteiliózy (Marteilia refringens) v mušliach v prípade abnormálneho úhynu a na uznanie (nepostihnutých) zón a fariem, sú stanovené v prílohe. Článok 2 Rozhodnutie 94/306/ES je zrušené. Odkazy na zrušené rozhodnutie sa rozumejú ako odkazy na toto rozhodnutie. Článok 3 Toto rozhodnutie sa bude uplatňovať od 6. januára 2003. Článok 4 Toto rozhodnutie je adresované členským štátom. V Bruseli 6. novembra 2002 Za Komisiu David Byrne člen Komisie [1] Ú. v. ES L 46, 19.2.1991, s. 1. [2] Ú. v. ES L 189, 3.7.1998, s. 12. [3] Ú. v. ES L 133, 28.5.1994, s. 51. -------------------------------------------------- PRÍLOHA Metódy na zber vzoriek a diagnostiku na zistenie a potvrdenie bonamiózy (Bonamia ostreae) a marteiliózy (Marteilia refringens) Metódy na zber vzoriek a diagnostiku, ktoré sa majú vykonať, vrátane techniky, použitých skúšobných postupov a médií, ich štandardizácia a výklad výsledkov, na zistenie a potvrdenie bonamiózy (Bonamia ostreae) a marteiliózy (Marteilia refringens) v mušliach v prípade abnormálneho úhynu a na uznanie (nepostihnutých) zón a fariem, musia vyhovovať tým, ktoré sú uvedené v diagnostickej príručke OIE pre choroby vodných živočíchov, vydanie z roku 2000, Tretia časť, Choroby mušlí: Kapitola I.2 (Všeobecné informácie), Kapitola 3.1.1 (bonamióza) and Kapitola 3.1.3 (marteilióza). --------------------------------------------------